BEGRUNDELSE

1.BAGGRUND FOR FORSLAGET

•Forslagets begrundelse og formål

De direkte og indirekte virkninger af covid-19-udbruddet bliver stadig tydeligere i samtlige medlemsstater. Den nuværende situation er uden fortilfælde og kræver, at der træffes ekstraordinære foranstaltninger, som er tilpasset situationen under disse omstændigheder.

Med det første investeringsinitiativ som reaktion på coronavirus (Coronavirus Response Investment Initiative (CRII)), som var en pakke af foranstaltninger foreslået af Kommissionen den 13. marts 2020, blev der indført en række vigtige ændringer, der giver mulighed for en mere effektiv indsats i den nuværende situation.

Dette initiativ var rettet mod at fremme investeringer ved at mobilisere disponible likviditetsreserver i de europæiske struktur- og investeringsfonde (ESI-fondene) med det formål at bekæmpe krisen omgående, efterfulgt af supplerende foranstaltninger som foreslået under det andet investeringsinitiativ som reaktion på coronavirus (Coronavirus Response Investment Initiative Plus). Ikke desto mindre er der behov for yderligere foranstaltninger, også inden for andre politikområder, navnlig for at beskytte de mest udsatte.

Coronavirus-krisen udgør desuden en hidtil uset udfordring for så vidt angår operationer og leveringer rettet mod de socialt dårligst stillede, støttet via Den Europæiske Fond for Bistand til de Socialt Dårligst Stillede (FEAD).

Vigtigst af alt udgør krisen en særlig risiko for de socialt dårligst stillede, som er blandt de mest sårbare i vores samfund. Derfor haster det med at træffe særlige foranstaltninger for at beskytte dem mod at blive ofre for denne sygdom, og sikre, at FEAD-bistanden fortsat når ud til dem, f.eks. ved at stille det nødvendige beskyttelsesudstyr mod sygdommen til rådighed. I forbindelse med uddelingen af fødevarer og elementær materiel bistand samt støtte til social inklusion bliver adgangen til logistiske og menneskelige ressourcer stadig mere begrænset, navnlig på grund af karantænen og det presserende behov for at indføre social distancering for at dæmme op for spredningen af virusset. Mange af de frivillige, som udgør rygraden i fonden, kan ikke længere mobiliseres, da de ofte tilhører grupper med højere risiko for alvorlig sygdom forårsaget af covid-19. Ikke desto mindre er der behov for at sikre, at støtten stadig når ud til de socialt dårligst stillede, f.eks. ved hjælp af nye leveringsmetoder, der garanterer sikkerheden for alle de personer, der er involveret i gennemførelsen af FEAD, og for de socialt dårligst stillede.

FEAD-forordningen skal derfor gøre det muligt for forvaltningsmyndigheder, partnerorganisationer og andre aktører, der er involveret i gennemførelsen af fonden, at reagere hurtigt på nye behov hos de målgrupper, der er udsat for yderligere problemer som følge af denne krise.

Kommissionen foreslår derfor at ændre FEAD-forordningen for at imødegå de udfordringer, som offentlige myndigheder og partnerorganisationer står over for i forbindelse med gennemførelsen af FEAD under covid-19-udbruddet.

I overensstemmelse med de foreslåede ændringer af ESI-fondene foreslås det at indføre særlige bestemmelser, som giver medlemsstaterne mulighed for hurtigt at iværksætte de nødvendige foranstaltninger for at imødegå denne nødsituation. I lighed med det, der blev foreslået for ESI-fondene, foreslås det, at udgifterne til FEAD-foranstaltninger, der fremmer kriseberedskabet i forbindelse med covid-19-udbruddet, gøres støtteberettigede fra den 1. februar 2020. På samme måde foreslås det, at der ved ændring af visse elementer i det operationelle program til håndtering af covid-19-udbruddet ikke skal være krav om godkendelse ved en afgørelse fra Kommissionen. Desuden giver forslaget myndighederne mulighed for at levere fødevarehjælp/elementær materiel bistand ved hjælp af elektroniske vouchere, da det reducerer risikoen for smitte under leveringen af fødevarer/elementær materiel bistand.

Ud over disse ændringer foreslås det også at give mulighed for fleksibilitet med hensyn til overholdelsen af visse retlige krav i løbet af denne hidtil usete periode. Undtagelsesvis foreslås det for indeværende år at forlænge fristen for indsendelse af den årlige gennemførelsesrapport, og det præciseres, at medlemsstaterne kan tilpasse kontrol- og revisionsprocedurerne under udbruddet. Det foreslås også at indføre specifikke bestemmelser vedrørende støtteberettigelse for omkostninger, der afholdes af støttemodtagere, i tilfælde af, at leveringen af fødevarer/elementær materiel bistand eller social bistand forsinkes, eller operationer suspenderes eller ikke gennemføres fuldt ud.

For at sikre, at al støtte fra fonden kan mobiliseres med henblik på at minimere virkningerne af folkesundhedskrisen for de socialt dårligst stillede, er det nødvendigt som en midlertidig og ekstraordinær foranstaltning at tillade en midlertidig medfinansiering fra EU-budgettet på 100 %, uden at dette berører de regler, der finder anvendelse under almindelige omstændigheder.

•Sammenhæng med de gældende regler på samme område

Dette forslag er i overensstemmelse med de gældende regler på samme område, navnlig med de bestemmelser, som Kommissionen har foreslået for ESI-fondene som reaktion på covid-19-udbruddet inden for rammerne af CRII og CRII plus.

•Sammenhæng med Unionens politik på andre områder

Forslaget er i overensstemmelse med andre forslag og initiativer, som Europa-Kommissionen har vedtaget, navnlig de forslag, som Kommissionen har vedtaget for ESI-fondene som reaktion på covid-19-udbruddet. Det indgår også i en anden lovgivningspakke vedtaget af Kommissionen, som omfatter forslag til ændring af forordningen om fælles bestemmelser.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag